Dis amper weer herfsvakansie, die tyd van die jaar wanneer Suid-Afrikaners van heinde en ver na die Tuinroete stroom vir ŉ kort en kragtige breek. Carina Stander deel ‘n paar reiswenke vir jou vakansie.
ŉ Netjiese plankpad kronkel deur die inheemse bos tot by die voordeur van ŉ huis tussen die takke. Die mure is van tentseil en hout. Buite die badkamer pik-pik ŉ Knysnaloerie vir sy eie weerkaatsing teen die venster. Die slaapkamer ruik na pluksels fynbos – bergbruidjies, suikerbos en heide in ŉ blompot.
Soos my man, Gerrit, sê: “Mosselbaai blaker nie vir die hele wêreld uit hoe lekker plek dit is nie. Mens moet dit maar self kom ontdek.”
Aan die oewer van die Goukammarivier is die skemerlug gevul met swaeltjies en vinke wat na hulle neste terugkeer. Hier in die stokou bosvy van Blackwater River Lodge wemel dit van die Knysnaloeries wat aan die vye smul.